Document ID: 31998R1506

NÕUKOGU MÄÄRUS (EÜ) nr 1506/98,
13. juuli 1998,
millega kehtestatakse 1998. aastaks Türgile sarapuupähklite suhtes soodustus ühenduse tariifikvoodi kujul ja peatatakse teatavad soodustused
EUROOPA LIIDU NÕUKOGU,
võttes arvesse Euroopa Ühenduse asutamislepingut, eriti selle artiklit 113,
võttes arvesse 1994. aasta ühinemisakti,
võttes arvesse komisjoni ettepanekut
ning arvestades, et:
Euroopa Majandusühenduse ja Türgi vahelise assotsieerumislepinguga1 (edaspidi "leping") on Türgile antud teatavate põllumajandustoodete suhtes soodustused;
Austria Vabariigi, Soome Vabariigi ja Rootsi Kuningriigi ühinemise järel tuleks sarapuupähklite osas antud soodustust kohandada, et võtta arvesse ühelt poolt Austria, Soome ja Rootsi ning teiselt poolt Türgi vahel selle tootega kauplemisel kehtivat korda;
vastavalt 1994. aasta ühinemisakti artiklitele 76, 102 ja 128 peab ühendus vastu võtma olukorra parandamiseks vajalikud meetmed; need meetmed tuleb vastu võtta autonoomsete ühenduse tariifikvootidena, mis hõlmavad Austria, Soome ja Rootsi kohaldatavaid kokkuleppelisi tariifseid soodustusi;
põllumajandustoodetega kauplemise korda käsitlevas EÜ-Türgi assotsiatsiooninõukogu 25. veebruari 1998. aasta otsuses nr 1/98 sätestatakse Türgist pärinevate põllumajandustoodete ühendusse importimisel kehtivate kauplemissoodustuste tõhustamine ja konsolideerimine ning kehtestatakse ühendusest Türgisse liha ja elusloomade eksportimisel kehtivad soodustused;
Türgi on alates 1996. aastast keelanud elusveiste (CN-kood 0102) impordi ja kehtestanud veiseliha (CN-koodid 0201-0202) impordipiirangud; need koguselisi piiranguid kujutavad meetmed ei ole lepinguga kooskõlas ega võimalda ühendusel kasutada talle otsusega nr 1/98 antud soodustusi; vaatamata probleemi lahendamiseks 1997. aasta novembrist kuni 1998. aasta veebruarini Türgiga peetud läbirääkimistele on koguseliste piirangute kohaldamist siiski jätkatud;
nende meetmete tõttu on kõnealuste ühendusest pärinevate toodete eksport Türgisse blokeeritud; ühenduse kaubandushuvide kaitsmiseks tuleb olukorra tasakaalustamise huvides võtta samaväärsed meetmed; sellega seoses tuleks käesoleva määruse lisades sätestatud soodustused peatada,
ON VASTU VÕTNUD KÄESOLEVA MÄÄRUSE:
Artikkel 1
Käesolevaga avatakse 1998. aastaks autonoomne tariifikvoot, mis on esitatud I lisas. Kohaldatakse määruse (EÜ) nr 1981/942 (millega nõukogu avas ühenduse tariifikvoodid teatavate muu hulgas Türgist pärinevate toodete suhtes) artikleid 4-8.
Artikkel 2
Käesolevaga peatatakse I lisas sätestatud autonoomne tariifikvoot ja mõlemad II lisas sätestatud tariifikvoodid.
Artikkel 3
Komisjon tühistab artiklis 2 osutatud meetmed nõukogu 28. oktoobri 1996. aasta määruse (EÜ) nr 2200/96 (puu- ja köögiviljaturu ühise korralduse kohta)3 artiklis 29 või muude põllumajandustoodete turgude ühist korraldust käsitlevate määruste vastavates artiklites või määruse (EÜ) nr 1981/94 artiklites 6 ja 7 sätestatud korras pärast seda, kui on kõrvaldatud tõkked ühendusest Türgisse sooduskorra alusel toimuva ekspordi eest.
Artikkel 4
Käesolev määrus jõustub järgmisel päeval pärast selle avaldamist Euroopa Ühenduste Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 13. juuli 1998

Labels: 3
17
18